b"\n_START_ARTICLE_\nHist\xc3\xb2ria de la pintura\n_START_PARAGRAPH_\nLa hist\xc3\xb2ria de la pintura \xc3\xa9s la branca de la hist\xc3\xb2ria de l'art que estudia les manifestacions pict\xc3\xb2riques que s'han donat al llarg de la hist\xc3\xb2ria de la humanitat i la seva posterior classificaci\xc3\xb3 i interpretaci\xc3\xb3. La hist\xc3\xb2ria de la pintura es remunta al temps dels primers utensilis de la humanitat prehist\xc3\xb2rica i s'est\xc3\xa9n al llarg de totes les cultures. En la hist\xc3\xb2ria de la pintura, s'han emprat diversos materials i aquests han determinat diferents t\xc3\xa8cniques. Cal valorar que la intencionalitat de les pintures, com qualsevol obra d'art, ha variat segons el context en qu\xc3\xa8 han estat realitzades.\n_START_SECTION_\nIntroducci\xc3\xb3\n_START_PARAGRAPH_\nLa hist\xc3\xb2ria de la pintura compr\xc3\xa8n tota la pintura realitzada des de la prehist\xc3\xb2ria fins a l'edat contempor\xc3\xa0nia. Inclou totes les representacions executades amb diferents t\xc3\xa8cniques i els canvis produ\xc3\xafts al llarg del temps, canvis que coincideixen amb els que s'ha produ\xc3\xaft de manera paral\xc2\xb7lela en la hist\xc3\xb2ria de l'art, tant en el seu context temporal com cultural._NEWLINE_L'anomenat art parietal, que consist\xc3\xad en la producci\xc3\xb3 de pintura mural dins les coves, es concentr\xc3\xa0 principalment en zones pirinenques tant de Fran\xc3\xa7a com d'Espanya, a la costa mediterr\xc3\xa0nia (art llevant\xc3\xad). Altres mostres menys importants s'han trobat a Portugal, Nord d'\xc3\x80frica, It\xc3\xa0lia i Europa oriental. Les pintures rupestres m\xc3\xa9s antigues conegudes es troben a la cova de Chauvet, a Fran\xc3\xa7a, i alguns historiadors les daten en uns 32.000 anys, entre els per\xc3\xadode aurinyaci\xc3\xa0 i graveti\xc3\xa0. En la seva elaboraci\xc3\xb3, van fer servir ocre d'argila, vermell d'\xc3\xb2xid de ferro i negre de di\xc3\xb2xid de mangan\xc3\xa8s. Tamb\xc3\xa9 cal destacar les pintures de les coves de Lascaux i d'Altamira; all\xc3\xa0 apareixen dibuixats rinoceronts, lleons, b\xc3\xbafals, mamuts, cavalls i \xc3\xa9ssers humans que sovint estan realitzant actes de ca\xc3\xa7a._NEWLINE_Les imatges que es poden contemplar en les parets de les tombes eg\xc3\xadpcies, que es remunten a uns 5.000 anys, s\xc3\xb3n escenes de la vida quotidiana i de car\xc3\xa0cter mitol\xc3\xb2gic. Presenten els trets caracter\xc3\xadstics de l'art egipci, amb figures de perfil, en les quals es tenia en compte la mida i d'aquesta manera es distingia el rang social del representat. Pel que fa a l'antiga Roma, era normal decorar els murs de les cases i dels palaus principals; alguns dels exemples m\xc3\xa9s ben conservats se'n troben a Pompeia i Hercul\xc3\xa0. En un altre context, dins l'anomenat art paleocristi\xc3\xa0, es decoraren les catacumbes amb escenes del Nou Testament i sovint amb la pres\xc3\xa8ncia de Jes\xc3\xbas com el \xc2\xabBon pastor\xc2\xbb. Les figures eren representacions est\xc3\xa0tiques amb uns grans ulls que semblaven mirar l'espectador; aquest estil va tenir continu\xc3\xaftat en l'escola bizantina de Constantinoble._NEWLINE_La pintura rom\xc3\xa0nica es desenvolup\xc3\xa0 entre els segles XII i XIII, i els exemples m\xc3\xa9s interessants corresponen a pintures que es troben en esgl\xc3\xa9sies del sud de Fran\xc3\xa7a i de Catalunya. Les obres, la majoria de les vegades, s\xc3\xb3n de tem\xc3\xa0tica religiosa i estan situades als absis i als murs de les esgl\xc3\xa9sies; s\xc3\xb3n habituals representacions del pantocr\xc3\xa0tor, la Mare de D\xc3\xa9u i la vida dels sants. Amb l'arribada del g\xc3\xb2tic, i fonamentalment a Fran\xc3\xa7a i a It\xc3\xa0lia, a m\xc3\xa9s a m\xc3\xa9s de la tem\xc3\xa0tica religiosa, es tractaren temes laics. Entre tots, sobresurt la figura de l'artista itali\xc3\xa0 Giotto di Bondone._NEWLINE_La pintura del Renaixement va estar molt influ\xc3\xafda per l'antiguitat cl\xc3\xa0ssica. En aquesta \xc3\xa8poca, es va desenvolupar la perspectiva lineal, el coneixement de l'anatomia humana aplicat a la pintura, i es descobr\xc3\xad i aplic\xc3\xa0 la t\xc3\xa8cnica de l'oli. Va ser una \xc3\xa8poca de grans artistes, entre els quals destacaren Leonardo da Vinci, Miquel \xc3\x80ngel, Rafael Sanzio i Tici\xc3\xa0. Pel que fa a les obres serveixen de referent, per una banda, el quadre de La Gioconda, obra en qu\xc3\xa8 Leonardo aplica t\xc3\xa8cniques innovadores com l'sfumato i el clarobscur; per l'altra, una obra magna per les seves dimensions i per la seva qualitat: els frescs de la capella Sixtina realitzats per Miquel \xc3\x80ngel. Cal tenir en compte tamb\xc3\xa9 els artistes del Nord d'Europa que van emprar especialment temes simb\xc3\xb2lics; entre ells, cal citar els germans Van Eyck (Pa\xc3\xafsos Baixos) i D\xc3\xbcrer (Alemanya); aquest darrer fou pintor i humanista._NEWLINE_L'esgl\xc3\xa9sia de la Contrareforma impuls\xc3\xa0 un tipus d'art religi\xc3\xb3s molt aut\xc3\xa8ntic amb el qual s'intent\xc3\xa0 contrarestar l'amena\xc3\xa7a del protestantisme. D'aquesta manera, les convencions artificials dels manieristes que havien dominat l'art durant gaireb\xc3\xa9 un segle, ja no eren les m\xc3\xa9s adequades. Les dues caracter\xc3\xadstiques m\xc3\xa9s importants del manierisme foren el rebuig de les normes i l'aposta per la llibertat en la composici\xc3\xb3, en els colors i en les formes. La novetat dels caravaggistes era un naturalisme radical que combinava l'observaci\xc3\xb3 f\xc3\xadsica detallada i el clarobscur, l'\xc3\xbas de la llum i les ombres, un recurs fins i tot teatral i dram\xc3\xa0tic. Caravaggio i Annibale Carracci s\xc3\xb3n dos pintors coetanis, considerats decisius en la conformaci\xc3\xb3 pict\xc3\xb2rica de la pintura barroca, una pintura caracteritzada pel dinamisme i el tipus de composici\xc3\xb3. Entre els artistes m\xc3\xa9s rellevants, cal destacar-ne Rembrandt, Vel\xc3\xa1zquez i Rubens. Durant la primera meitat del segle\xc2\xa0xviii, es va imposar el rococ\xc3\xb3, un estil m\xc3\xa9s alegre i festiu que el barroc. Fou a Fran\xc3\xa7a i Alemanya on va tenir un impuls m\xc3\xa9s gran. _NEWLINE_El romanticisme de principis del segle\xc2\xa0xix pretenia expressar estats d'\xc3\xa0nims i sentiments intensos. A Fran\xc3\xa7a, el pintor m\xc3\xa9s rellevant en fou Delacroix; al Regne Unit, Constable i Turner; als Estats Units, Thomas Cole i a Espanya Francisco de Goya. Amb la invenci\xc3\xb3 de la fotografia a mitjan segle\xc2\xa0xix, la pintura va comen\xc3\xa7ar a perdre el seu objectiu hist\xc3\xb2ric de proporcionar una imatge realista; l'impressionisme, amb Manet de capdavanter, \xc3\xa9s l'estil de les pinzellades soltes i la juxtaposici\xc3\xb3 de colors, sense un inter\xc3\xa8s concret en els detalls._NEWLINE_A partir d'inicis del segle\xc2\xa0xx, la pintura es caracteritza per la diversitat de corrents estil\xc3\xadstics: el fauvisme rebutja els colors tradicionals i s'acosta a colors violents, l'expressionisme pret\xc3\xa9n mostrar m\xc3\xa9s els sentiments que la reproducci\xc3\xb3 fidel de la realitat, i el cubisme \xe2\x80\x93amb Georges Braque i Picasso\xe2\x80\x93 impulsa la descomposici\xc3\xb3 de les imatges tridimensionals en punts de vista bidimensionals; la pintura abstracta en ser\xc3\xa0 l'hereva del cubisme. Entre els anys 1940-1950, a Nova York, es va desenvolupar l'anomenat expressionisme abstracte, i l'art pop \xc3\xa9s un estil una mica posterior, amb Andy Warhol com el seu m\xc3\xa0xim exponent. Un altre estil a destacar \xc3\xa9s el minimalisme, que es caracteritza per la reducci\xc3\xb3 de la pintura a formes geom\xc3\xa8triques. El segle\xc2\xa0xxi segueix sota les directrius d'un gran pluralisme i les obres es continuen realitzant dins una \xc3\xa0mplia varietat d'estils i de principis est\xc3\xa8tics."